Pälkäneen Kukkiakodon asukas kuoli viisi päivää sen jälkeen, kun hänelle oli annettu 10-kertainen annos morfiiniperäistä lääkettä niskakipuun.

Tapaturmainen ja kuolemaan johtanut lääkeyliannostus tapahtui Luopioisten Kukkiakodossa toukokuussa 2018. Timo Marttila

Länsi- ja Sisä-Suomen aluehallintovirasto aikoo tehdä perusteellisen tarkastuksen Pälkäneen Luopioisissa sijaitsevaan Kukkiakodon tehostetun palveluasumisen yksikköön.

Kukkiakodon Sointula-osastolla tapahtui toukokuussa 2018 tapaturmainen lääkkeen yliannostus. Sointulan asukas kuoli viisi päivää sen jälkeen, kun hänelle oli annettu 10-kertainen annos morfiiniperäistä lääkettä niskakipuun.

Tarkastuksen taustalla on tapaturmainen lääkeyliannostus, ja siitä johtunut kuolema.

Aluehallintoviraston ylitarkastajan Riitta Heinosen mukaan loppukeväästä tehtävässä tarkastuksessa arvioidaan yksikön johtaminen, tilat, henkilöstö, lääkehuolto ja omavalvonta.

Kyseessä ei avin mukaan ole yllätyskäynti, vaan tarkastuksesta sovitaan etukäteen Kangasalan kaupungin sosiaali- ja terveystoimen kanssa. Kangasala tuottaa Kukkiakodon tehostetun palveluasumisen palvelut.

– Kysymyksessä on aivan normaali tarkastuskäynti, jossa käydään läpi yksikön toimintaa, sanoo Heinonen.

Valvira ja poliisikin tutkivat tapausta

Lääkeyliannostapaturma on ollut alkuvuodesta asti tutkittavana sosiaali- ja terveysalan lupa- ja valvontavirasto Valvirassa.

Huhtikuun loppupuolella asia siirrettiin hoidettavaksi Länsi- ja Sisä-Suomen aluehallintovirastoon.

Lääkeyliannostapaturma on ollut tutkittavana myös poliisilla.

Sosiaali- ja terveysalan lupa- ja valvontavirasto Valvira selvittää parhaillaan yhteensä noin kuuttakymmentä kantelua, joissa vanhuksen kuolemaan saattaa liittyä hoitovirhe tai vakava laiminlyönti vuosina 2017–2019.

Uusia kanteluita on tänä vuonna tullut vireille noin kolmekymmentä. Kantelut koskevat sekä yksityisiä että julkisia hoivayksiköitä ympäri maata. Kanteluiden määrän kasvun arvioidaan johtuvan suurelta osin julkisuuden tuomasta aktivoitumisesta.

Asiasta uutisoi alkuviikosta Sydän-Hämeen lehti.